
EURAN YHTEISKOULU

**VALINNAISAINEOPAS**

LUKUVUOSILLE 2025 – 2026 JA 2026 – 2027





**Hyvät seitsemäsluokkalaiset ja huoltajat**

Euran yhteiskoulun seitsemäsluokkalaiset noudattavat seuraavaa opetussuunnitelmaan perustuvaa tuntijakoa:

- 8. luokalla on yhteisiä aineita 24 vuosiviikkotuntia ja valinnaisia aineita 6 vuosiviikkotuntia  
- 9. luokalla on yhteisiä aineita 25 vuosiviikkotuntia ja valinnaisia aineita 5 vuosiviikkotuntia

Euran yhteiskoulun tuntijaon pohjana on valtioneuvoston hyväksymä kaikille yhteisten oppiaineiden vähimmäistuntimäärä. Valinnaisaineet arvioidaan numeroin lukuun ottamatta kahdeksannella luokalla valittavia yhdeksännen luokan yhden vuosiviikkotunnin valinnaisaineita.

Seitsemännellä luokalla oppilas valitsee valinnaisaineita seuraavasti:  
- yhden taito- ja taideaineen valinnaisaineen, jota opiskellaan sekä kahdeksannella että yhdeksännellä luokalla kaksi tuntia viikossa (palkki 1). Tämä jatkaa seitsemännellä luokalla käytyä ko. aineen yhteistä oppimäärää.  
- yhden valinnaisen aineen, jota opiskellaan sekä kahdeksannella että yhdeksännellä luokalla kaksi viikkotuntia (palkki 2)  
- yhden valinnaisaineen, jota opiskellaan kahdeksannella luokalla kaksi tuntia viikossa (palkki 3)

Valinnaisaineoppaassa esitellään kaikki nyt tarjottavat valinnaisaineet. Valinnaisaineopas käydään läpi oppitunneilla. Lisäksi valinnaisaineista saa tietoa oppiaineiden opettajilta sekä opinto-ohjaajilta.

Valinta tehdään Wilman lomakkeella huoltajatunnuksilla. Mikäli tarvitsette apua, opinto-ohjaaja auttaa valintalomakkeen täyttämisessä. Olettehan yhteydessä suoraan heihin. Wilman etusivulta saat tilattua uuden salasanan unohtuneen tilalle. Mikäli tunnuksia ei ole ollenkaan, ne saa koulun kansliasta.

Mikään valinnaisaine ei ole edellytys jatko-opinnoille.

Valinta sekä varavalinnat kannattaa harkita tarkkaan. Mikäli ainetta ei valita tarpeeksi, siitä ei muodosteta ryhmää ja silloin otetaan käyttöön varavalinnat. Ryhmien muodostamisen jälkeen valintoja ei vaihdeta, kannattaa siis tehdä valinnat oman mielenkiinnon mukaan.

Yhteystiedot:

kanslia, puh. 044 422 4752  
Maria Kares, opo 7 B ja D, puh. 044 422 4774  
Kristiina Laihonen, opo 7 A, C, E, F ja G puh. 044 422 4764

|  |  |  |  |  |  |
| --- | --- | --- | --- | --- | --- |
| **EURAN YHTEISKOULUN TUNTIJAKO 1.8.2024 ALKAEN** | | |  |  |  |
|  |  |  |  |  |  |
|  |  | 7. | 8. | 9. | yht. |
|  |  |  |  |  |  |
| AI | Äidinkieli ja kirjallisuus | 3 | 4 | 3 | 10 |
| ENA | A1-kieli englanti | 1,5 | 2,5 | 3 | 7 |
| RUB | B1-kieli ruotsi | 2 | 2 | 1 | 4 |
| MA | Matematiikka | 3 | 4 | 4 | 11 |
| BI | Biologia | 1 | 1 | 2 | 4 |
| GE | Maantieto | 1 | 1 | 1 | 3 |
| FY | Fysiikka | 1 | 1 | 1,5 | 3,5 |
| KE | Kemia | 1 | 1 | 1,5 | 3,5 |
| TT | Terveystieto | 1 | 1,5 |  | 3 |
| UE | Uskonto ja elämänkatsomustieto | 1 | 1 | 1 | 3 |
| HI | Historia | 2 | 2 |  | 4 |
| YH | Yhteiskuntaoppi |  |  | 3 | 3 |
| MU | Musiikki | 2 |  |  | 2 |
| KU | Kuvataide | 2 |  |  | 2 |
| TN/TS | Käsityö | 3 |  |  | 3 |
| LP/LT | Liikunta | 2 | 3 | 2 | 7 |
| KO | Kotitalous | 3 |  |  | 3 |
| OP | Oppilaanohjaus | 0,5 | 0,5 | 1 | 2 |
|  | Taito- ja taideaineet valinnainen |  | 2 | 2 | 4 |
|  | Valinnaiset aineet |  | 4 | 4 | 8 |
|  |  |  |  |  |  |
| Yhteensä | | **30** | **30** | **30** |  |

**TAITO- JA TAIDEAINEIDEN VALINNAISET palkki 1**

**Kotitalous**

8. luokka Harjoitellaan ruoanvalmistustaitoja käyttäen erilaisia ruoanvalmistusmenetelmiä ja ruoka-aineita. Valmistetaan taloudellisia arkiruokia ja leivonnaisia. Tutustutaan mausteisiin. Valmistetaan suomalaisia perinneruokia ja –leivonnaisia.

Harjoitellaan ateriasuunnittelun taitoja ja suunnitellaan ateriakokonaisuuksia. Kerrataan terveellistä ravitsemusta. Valmistetaan leivonnaisia eri taikinatyypeistä. Toteutetaan vaihtelevasti vuodenajan ja kodin juhlia.

9. luokka Syvennetään ruoanvalmistus- ja leivontataitoja käyttäen erilaisia ruoanvalmistusmenetelmiä ja eri ruoka-aineita ottaen huomioon eri vuodenajat. Perehdytään erityisruokavalioihin.

Perehdytään ulkomaiseen ruokakulttuuriin ja valmistetaan niihin liittyen ruokia ja leivonnaisia. Oppilaiden omien aterioiden suunnittelua, kustannuslaskentaa, aterioiden toteutusta ja niiden arviointia

**Kuvataide**

Kuvat auttavat hahmottamaan ympäröivää maailmaa ja ymmärrystä omasta itsestä myös sellaisella tavalla, jolle ei löydy sanoja, vaikka sanojakin tarvitaan. Niillä analysoidaan ja tulkitaan kuvia.

7. luokka Kuvien pitkät vuosisadat

Tutkitaan kuvallista historiaa piirtämällä ja maalaamalla ja muotoilemalla.

Kuvataiteen ismejä eli erilaisia tyylilajeja

Valokuvauksen yleistyminen muutti perinteistä kuvantekoa. Perehdytään näihin uudempiin kuvien näkemisen ja tekemisen tapoihin tekemällä omia versioita mallikuvista ja ideoimalla uusia kuvia näillä tavoilla.

8. luokka Kuvia eri kulttuureista

Euroopan ulkopuolisissa kulttuureissa on kullekin alueelle tyypillisiä piirteitä. Kun huomaamme mitä eroavuuksia tai yhtäläisyyksiä maapallon eri alueiden kuvallisessa kulttuurissa on, voimme paremmin ymmärtää myös oman alueemme kuvakulttuuria. Jäljitellään muutaman eri kulttuurialueen kuvia omissa töissä.

Tämän päivän kuvia

Varhaisemmat tekniikat ja tyylit ovat käytössä edelleen tämän päivän kuvissa. Tutkaillaan tämän päivän taidetta ja ideoidaan omia kuvia, tai valitaan jokin teema ja tuotetaan kuvallinen tutkielma siitä.

**Käsityö**

8. luokka Valmistetaan monimateriaalisin menetelmin käsitöitä, kuten esimerkiksi istuin. Tutustutaan 3D-tulostukseen sekä laserleikkaukseen ja valmistetaan pieni työ näitä tekniikoita hyödyntäen. Käytetään suunnittelussa ja valmistuksessa tarpeellisia tietokoneohjelmia.

9. luokka Valmistetaan itsesuunniteltu valaisin sekä suunnitellaan ja toteutetaan oma käsityöprojekti.

**Liikunta**

8. luokka Syvennetään opittuja taitoja ja liikutaan monipuolisesti. Kurssin sisällöissä huomioidaan oppilaiden omat mielenkiinnon kohteet ja vuodenaikojen tarjoamat mahdollisuudet. Kurssilla harjoitellaan, pelaillaan ja tutustutaan myös sellaisiin liikuntamuotoihin, joita perusliikunnassa ei päästä toteuttamaan.

9. luokka Jatketaan 8-vuosiluokalla aloitettuja liikunnan muotoja ja syvennytään mielenkiintoisimpiin lajeihin oppilaiden toiveet ja vuodenajat huomioiden.

**Musiikki**

8. luokka Kehitetään monipuolisesti yksilön taitoja muusikkona eri soittimiin tutustuen ja etsitään jokaiselle jokin itseään erityisesti motivoiva soitin. Harjoittelu kulminoituu yhteissoittoon bändikokoonpanossa, mikä muodostaa yhden keskeisimmistä sisällöistä kurssille. Bändin harjaantuessa viedään musisoiminen lavalle, ja harjoitellaan esiintymistä yleisön edessä. Kurssin kappalevalinnoissa otetaan vahvasti huomioon oppilaan omat toiveet ja mielenkiinnon kohteet.

9. luokka Sovelletaan aiemmin opittuja muusikon taitoja monipuolisesti eri soittimien osalta sekä syvennytään itselle mieleisimmäksi muodostuneen soittimen harjoitteluun. Kehitetään entisestään yhteissoittamista bändinä ja esiinnytään koulun tapahtumissa. Kurssin kappalevalinnoissa otetaan vahvasti huomioon oppilaan omat toiveet ja mielenkiinnon kohteet.

**KAHDEN VUOSIVIIKKOTUNNIN VALINNAISAINEET 8. JA 9. LUOKALLE palkki 2**

**B2-kieli: ranska**

Ranskaa opiskellaan valinnaisaineena yhteensä neljä vuosiviikkotuntia (vvt) 8. ja 9. luokilla. Kielen oppimisen lisäksi tunneilla käydään läpi laajasti kulttuuritietoutta koko ranskankielisestä maailmasta. Opiskelussa painottuu puheen tuottaminen ja ymmärtäminen. Tehdään paljon pari- ja ryhmätöitä. Kirjan materiaalin lisäksi hyödynnetään musiikkia, elokuvia / videopätkiä ja internetiä.

8. luokka Kielenoppiminen perustuu yksinkertaisiin viestintätilanteisiin kuten tervehtiminen, itsensä ja oman perheen esittely, kahvilassa asioiminen.

Aihealueina mm. ranskalainen koti, kodin kuvaileminen, urheilu, sää.

9.luokka Keskitytään Pariisiin ja sen nähtävyyksiin, opitaan koulusanastoa, ostostilanteita sekä ilmaisemaan mielipiteitä ja mieltymyksiä.

Tutustutaan matkustussanastoon ja opetellaan esim. tien kysymistä ja neuvomista, Euroopan maiden ja kaupunkien nimiä ranskaksi.

**B2-kieli: saksa**

Saksaa opiskellaan valinnaisaineena yhteensä neljä (4) vvt, 8. luokalla kaksi (2) vvt ja 9. luokalla kaksi (2) vvt.   
Kaikilla kursseilla opiskellaan saksan kielen perussanastoa ja perusrakenteita. Pääpaino on arkielämän yleisissä viestintätilanteissa, ääntämisessä, puheen ja tekstin tuottamisessa ja ymmärtämisessä. Kursseilla tehdään pari- ja ryhmätöitä.   
Lisäksi kursseilla tutustutaan saksankielisen Keski-Euroopan kulttuuriin, tapoihin, historiaan ja nykypäivään mm. musiikin, TV-ohjelmien ja muiden välineiden avulla.

8. luokka

Tutustutaan saksan kieleen ja saksankielisiin maihin ja alueisiin. Opitaan perussääntöjä oikeinkirjoitukseen ja ääntämiseen liittyen. Opitaan perussanastoa ja fraaseja.  
Yksinkertaiset viestintätilanteet kuten tervehtiminen, itsensä esittely, toiseen tutustuminen

Tutustutaan lisää saksankieliseen maailmaan ja saksan kielen suhteisiin muihin kieliin. Opitaan lisää perussanastoa, kielioppirakenteita ja fraaseja. Tutustutaan Sveitsiin.  
Opitaan kouluun ja säähän liittyvää sanastoa, harjoitellaan kellonaikoja, ravintolassa asioimista ja lisää kohteliaita toivotuksia.

9. luokka Tutustutaan tarkemmin Itävaltaan, Wieniin ja Berliiniin. Opitaan lisää sanastoa ja kielioppirakenteita.

Voinnin tiedustelu ja terveydestä kertominen, tien kysyminen ja neuvominen.

Tutustutaan tarkemmin Berliiniin ja sen nähtävyyksiin, julkiseen liikenteeseen ja ihmisiin. Opitaan lisää sanastoa ja rakenteita.

Hotellissa, vaatekaupassa ja ravintolassa asioiminen. Lisäksi kerrataan aiemmilla kursseilla opittuja asioita mm. jatko-opintoja ajatellen

**Musiikin sävellyskurssi**

8. luokka Jos olet pohtinut, miten joku on keksinyt säveltää jonkin upean kappaleen, ja että miten itse pystyisi oppimaan säveltämään uniikkia musiikkia, niin tämä kurssi on sinulle! Kurssilla tutustutaan luovaan musiikin sovittamiseen ja säveltämiseen liittyviin keskeisiin sisältöihin, joiden avulla kuka tahansa pystyy luomaan musiikkia itse. Musiikin säveltämiseen ja tuottamiseen liittyy keskeisesti myös nauhoitusohjelmien käyttäminen, joiden avulla saat musiikilliset ideasi taltioitua ja toteutettua ne käytännössä niin yksin kuin yhdessä muidenkin muusikkojen kanssa. Kurssilla otetaan vahvasti huomioon oppilaan omat musiikilliset mielenkiinnon kohteet.

9. luokka Musiikin säveltäminen pitää sisällään paljon taitoja, joita on opittu ja harjoiteltu kurssilla kahdeksannen luokan aikana. Tällä kurssilla jatketaankin jo opittujen säveltämisen ja sovittamisen taitojen harjoittelua ja rakennetaan uutta tietoa aiemmin opitun päälle. Opittuja taitoja sovelletaan käytännössä yksilön omien mielenkiinnonkohteiden mukaan ja tuotetaan oman näköisiä musiikkiprojekteja, jotka ikuistetaan nauhoituksen muodossa.

**Ilmaisutaito**

Jos haluat innostua, heittäytyä, sanoa ”joo” toisten ideoille, improvisoida, suunnitella pieniä tai suuria esityksiä, leikkiä, hullutella ja olla välillä joku muu kuin sinä itse, ilmaisutaito on juuri sinua varten! Ilmaisutaidossa tutustut ilmaisun perusteisiin erilaisin harjoituksin, kehität ryhmätyötaitojasi ja itsetuntemustasi. Voidaan valmistella esityksiä koulun juhliin ja tehdä yhteistyötä Pyhäjärviteatterin kanssa, jos ryhmä haluaa. Ketään ei kuitenkaan pakoteta julkisiin esiintymisiin. Riittää, että tulet tunneille avoimella mielellä, osallistut taitojesi mukaan sekä kuuntelet ja rohkaiset muita. Ilmaisutaito on kivaa yhdessä tekemistä!

8. luokka - Fyysinen ilmaisu, kuten ilmeillä, eleillä ja liikkeillä viestiminen, pantomiimi

- Tunneilmaisu

- Äänenkäyttö

- Puheilmaisu

- Improvisaatioharjoitukset

9. luokka - Tutustutaan eri ilmaisutaidon muotoihin, esimerkiksi näytelmiin, kuunnelmiin, varjoteatteriin, nukketeatteriin

- Voidaan valmistaa pieniä esityksiä ryhmän toiveiden mukaan

- Vahvistetaan ryhmässä toimimisen taitoja ja vastuunottoa yhteisestä tekemisestä

- Kehitetään itsetuntemusta

**Kuvismix**

Valitun teeman puitteissa tehdään kuvia erilaisilla tekniikoilla.

7. luokka Piirretään lyijykynällä, hiilellä, liidulla, siveltimellä, diginä.

Painetaan muovilevylle raaputettu tai kaiverrettu kuva paperille ja painetaan pahville palasista liimattu kuva paperille.

8. luokka Yhdistellään piirrettyjä ja painettuja kuvia sekä maalausta.

Tuodaan kuva kolmiulotteiseksi. Laitetaan kuvat liikkumaan.

**Palloilukurssi**

8. luokka Kurssilla tutustutaan ja syvennytään monipuolisesti erilaisiin pallopeleihin vuodenaikojen mukaan. Kurssin aikana harjoitellaan ja pelataan niin tuttuja kuin vieraampiakin pallopelejä. Saatetaanpa kurssin aikana kehittää joitain uusiakin pallopelejä? Tarkempi kurssisisältö muodostetaan yhdessä ryhmän kanssa.

9. luokka Syvennetään 8. vuosiluokalla opittuja pallopelitaitoja oppilaiden toiveet ja vuodenajat huomioiden.

**Tekninen työ**

8. luokka Syvennetään 7. luokan aikana opittuja puun- ja metallintyöstötekniikoita, mm. puuntyöstökoneiden käytössä ja mig-hitsauksessa.

9. luokka Toteutetaan itsesuunniteltuja käsityöprojekteja teknisentyön materiaalein ja menetelmin.

**Tekstiilityö**

8. luokka Tutustutaan erilaisiin lankatekniikoihin ja koneellisen neulonnan pääperiaatteisiin. Esim. virkkaus, neulonta ja makramee. Suunnitellaan ja valmistetaan työ valitulla tekniikalla.

Tutustutaan erilaisiin kankaankuviointimenetelmiin, kuten kirjonta ja kankaanpaino. Tutustutaan erilaisiin sidoksiin ja materiaaleihin sekä opitaan kangaspuiden toimintaperiaate. Valmistetaan aiheeseen sopiva työ.

9. luokka Opitaan ymmärtämään eri-ikäisten ihmisten vaatimukset vaatetukselle ja keskeiset asiat vaatteen mitoituksesta ja kaavoituksesta.  Ommellaan valmiskaavoja muokaten itselle sopivia vaatteita tai asukokonaisuus.

**Tietotekniikka**

8. luokka Opitaan perusasioita seuraavista aiheista: käyttöjärjestelmät, tekstinkäsittely, tietoliikenne, internet, ohjelmointi, kuvankäsittely.

Harjoitellaan kotisivujen tekemistä. Haetaan internetistä erilaista tietoa, muokataan sitä ja käytetään hyväksi esityksissä. Käytetään erilaisia ohjelmia ja sovelluksia.

9. luokka Käydään läpi perusasioita seuraavista aiheista: kuvankäsittely, taulukkolaskenta, ohjelmointi, tekstinkäsittely, kymmensormijärjestelmän alkeet. Opetellaan esityksien tekemistä erilaisilla ohjelmilla. Käytetään erilaisia ohjelmia ja sovelluksia.

**KAHDEN VUOSIVIIKKOTUNNIN VALINNAISAINEET KAHDEKSANNELLE LUOKALLE palkki 3**

**Kuntoliikunta**

Olet jo aktiiviliikkuja. Haluat ylläpitää ja parantaa fyysisen toimintakyvyn osa-alueita. Pääpaino kurssilla on lihaskunto- ja kestävyysharjoittelussa sekä lihashuollossa. Tällä kurssilla tulee hiki!

**Kuoro**

Tiesitkö, että jokaisella ihmisellä on aina ainakin yksi instrumentti mukanaan? Tämä instrumentti on nimittäin oma lauluääni! Laulaminen tuottaa ihmiselle itselleen mielihyvää ja yhdistää meitä kaikkia, joten mikä mukavampaa kuin musisoida yhdessä laulaen. Kurssilla pääset harjoittamaan äänenkäyttöäsi yksilöllisesti ja osana kuoroa yhdessä muiden laulajien kanssa. Kuoroon keskeisenä sisältönä kuuluu laulaminen moniäänisesti, mikä on omiaan luomaan kauniita ja harmonisia laulutulkintoja. Olit sitten aloitteleva laulaja ilman aikaisempaa kokemusta tai kokenut konkari, niin olet tervetullut kurssille! Tärkeintä on, että sinua kiinnostaa kehittyä laulajana ja laulaa yhdessä muiden kanssa.

**Hyvinvointia liikunnasta**

Jos vapaa-ajalla ei juurikaan tule harrastettua liikuntaa ja hyvinvointi kiinnostaa arvosanoja enemmän olisi tämä kurssi sinulle loistava! Tällä kurssilla yritetään löytää moti liikkumiseen ja omasta hyvinvoinnista huolehtimiseen. Kurssilla tutustutaan liikuntasuosituksiin ja yritetään saavuttaa liikuntasuositusten mukainen määrä liikkumista edes jonakin päivänä. Kurssin liikuntasisällöt pohditaan yhdessä ryhmän kanssa, jotta liikkuminen olisi mahdollisimman mielekästä.

**Sadut ennen ja nyt**

Mistä löydät piparkakkutalon, lasikengän, myrkkyomenan ja tappavan värttinän? Uppoudu satujen taikamaailmaan ja tutustu satuperinteeseen pelottelusta onnellisiin loppuihin. Kurssilla tutustutaan satujen alkuperään ja kansansatuihin, verrataan satujen eri versioita, tutustutaan saduista tehtyihin elokuviin ja pohditaan, missä kaikessa sadut näkyvät yhä edelleen.

* Tutustutaan eri maiden satuperinteisiin
* Tutustutaan eri satulajeihin
* Selvitetään, kuinka sadut ovat muuttuneet aikojen saatossa
* Pohditaan satujen merkitystä eri aikoina
* Tutustutaan kuuluisimpiin satukirjailijoihin ja heidän teoksiinsa
  + - Selvitetään, kuinka sadut näkyvät nykypäivässä
    - Sijoitetaan vanha satu nykypäivään tai tehdään nykypäivän tapahtumista perinteinen satu eri tekniikoita käyttäen

**Sisustuskurssi**

Saat perustietoa sisustamisesta mm. kalusteiden sijoittelusta, värien valinnasta, valaistuksesta, pintamateriaaleista ja sisustustekstiileistä. Valmistat sisustussuunnitelman valitsemaasi tilaan sekä suunnittelet ja valmistat sisustustekstiilin johonkin tiettyyn tilaan (tekniikka vapaa).

**Luontokurssi, eläimet**

Tutustuminen sekä kotieläimiin että Suomen luonnon eläimiin. Mahdollisuuksien mukaan käymme katsomassa joitakin kotieläimiä ja luonnossa voimme käydä muutamia kertoja tarkkailemassa eliöstöä.

Selvitetään eläinten lajityypillistä käyttäytymistä, merkitystä ihmiselle tai luonnon kiertokulkuun osana ravintoketjua ja koko ekologista lokeroa luonnossa elävien eläimien osalta sekä kotieläimien osalta niiden kasvatus- ja hoitomenetelmiä. Myös lemmikkieläimet voidaan ottaa osaksi kurssin sisältöä kiinnostuksen mukaan. Lisäksi myös puutarhaan liittyviä asioita voidaan käydä läpi oppilaiden oman kiinnostuksen mukaan.

Kurssilla vaaditaan aktiivista työskentelyotetta ja oppilaan oma innostus ja kiinnostus aiheisiin on merkittävässä roolissa. Käytössä ei ole oppikirjaa, vaan käytämme muita tietolähteitä.

**Teknologia**

Tutustutaan koodaukseen ja robotiikkaan. Rakennetaan ja koodataan vex-robotteja sekä työskennellään Micro:bit-oppimisympäristössä.

Rakennellaan elektroniikkaa, opetellaan 3D-suunnitteluohjelmien ja -tulostuksen perusteet sekä harjoitellaan laser-leikkausta.

**Tietotekniikan perusteet**

Käydään läpi tietotekniikan alkeita ja perusasioita eri aihealueilta sekä tutustutaan internetin hyödyntämiseen. Harjoitellaan vähän tekstinkäsittelyä, esitysten tekemistä, taulukkolaskentaa ja kuvankäsittelyä.

**Kuvien mediamix**

Katsellaan, tutkitaan ja tulkitaan kuvia ja kuvallisuutta, ja perinteisiä tekniikoilla ja/tai digitekniikalla tehdään kuvia ryhmän mahdollisuudet ja toiveet huomioiden ja ajankohtaa myötäillen.

**Yrittäjyyskurssi**

Kiinnostaako sinua yrittäjyys? Kurssin aikana pohditaan omaa asennetta ja vahvuuksia yrittäjyyden näkökulmasta erilaisten tehtävien avulla. Kurssilla tutustutaan yrittäjyyden erilaisiin mahdollisuuksiin laajasti. Kurssin perehdytään monipuolisesti erilaisiin yrittäjyydenmuotoihin ja mahdollisuuksiin sekä esimerkiksi yhtiömalleihin.

**Syödään yhdessä**

Valmistetaan maistuvia ja maukkaita arki- ja juhlaruokia vuodenaikojen mukaan.

Leivotaan erilaisia leivonnaisia erilaisista taikinatyypeistä.

Toteutetaan oppilaiden ateriasuunnitelmia.

Opetellaan hygieenisiä työskentelytapoja

Joka palkista tehdään yksi valinta ja kaksi varavalintaa.

Mikään valinnaisaine ei ole edellytys jatko-opinnoille.

Kotitalouden valinnaisaineista voi toteutua vain toinen (1. tai 3.palkista), samoin tietotekniikan (2. tai 3. palkki).

Valinnaisaine ei toteudu, jos sitä ei valita riittävästi. Silloin otetaan huomioon varavalinnat. Osalle kursseista on paikkoja rajattu määrä. Mikäli kurssin oppilasmäärä täyttyy ennen valintatarjottimen sulkeutumista, sitä ei voi enää valita. Ryhmien muodostamisen jälkeen valintoja ei enää vaihdeta.



1. Palkki TAITO- JA TAIDEAINEIDEN VALINNAISET (2 VVT) 8. JA 9. LUOKALLE

|  |
| --- |
| kotitalous |
| kuvataide |
| käsityö |
| liikunta |
| musiikki |

1. Palkki KAHDEN VUOSIVIIKKOTUNNIN VALINNAISAINEET 8. JA 9. LUOKALLE

|  |
| --- |
| B2-kieli ranska |
| B2-kieli saksa |
| ilmaisutaito |
| kuvismix |
| Musiikin sävellyskurssi |
| palloilu |
| tekninen työ |
| tekstiilityö |
| tietotekniikka |

1. Palkki KAHDEN VUOSIVIIKKOTUNNIN VALINNAISAINEET 8. LUOKALLE

|  |
| --- |
| Hyvinvointia liikunnasta |
| kuoro |
| kuntoliikunta |
| kuvien mediamix |
| luontokurssi, eläimet |
| sisustuskurssi |
| sadut ennen ja nyt |
| syödään yhdessä |
| teknologia |
| tietotekniikan perusteet |
| yrittäjyyskurssi |